“Sagunt ja és un node logístic i econòmic de referència en el sud d'Europa”
14 de desembre 2018

![Imagen 1](/media/1tvmpwt5/56_maq_propellervalencia_02.jpg)![Imagen 2](/media/hg2lukfh/56_map_propellervalencia_01.jpg)

![](/media/52lo11kf/56_c_propellervalencia_03.jpg)  

“**Sagunt ja és un node logístic i econòmic de referència en el sud d'Europa, però serà encara més rellevant si som capaços d'aprofitar les oportunitats que tenim en l'horitzó**”. Amb estes paraules va iniciar ahir la seua intervenció l'alcalde de Sagunt, Quico Fernández, davant els membres de l'Associació de Directius i Empresaris Logístics Propeller València en un esmorzar-col·loqui organitzat per la mateixa per a analitzar el present i el futur logístic de la ciutat.

  

Segons ha explicat l'alcalde, “**encara que sone a tòpic i siga repetitiu, un dels punts forts de Sagunt és la seua ubicació estratègica. Som cruïlla de camins i tenim un port des de fa 2.500 anys que ha sigut el que ens ha obert la porta al món**”.

  

Fernández, que ha realitzat un ràpid repàs històric de la vinculació de Sagunt amb el comerç exterior, ha destacat que a més d'ubicació i connexions, la comarca disposa d'alguna cosa fonamental: sòl disponible. “**Tenim milions de metres quadrats al costat d'un port de primer nivell internacional i una sèrie de recursos humans amb una llarga tradició industrial i altament qualificats**”.

  

Quico Fernández ha volgut fer un esment especial al port de Sagunt, “**que per a nosaltres és una peça fonamental de la nostra economia, per la qual cosa farem tot el possible perquè cada vegada funcione millor**”. Amb tot, l'alcalde no s'ha mostrat plenament satisfet amb la situació actual, ja que, “**sempre es pot millorar**”.

  

En esta línia, Fernández ha recordat que seguix pendent la connexió ferroviària amb el recinte portuari (les obres de la qual podrien iniciar-se en 2019) o l'accessibilitat viària pel sud amb el desdoblament del tram pendent de la CV309. En arribar a este punt, l'alcalde ha denunciat que des de la Generalitat Valenciana “**no s'està complint amb este deute que tenen amb Parc Sagunt. L'Autoritat Portuària ha fet la seua part i l'Ajuntament també, però no sabem per què no escometen ja l'execució dels accessos viaris**”.

  

Al fil del paper exercit per l'Autoritat Portuària de València en el desbloqueig de Parc Sagunt, l'alcalde de Sagunt ha reconegut expressament la voluntat dels dirigents de l’APV i la seua capacitat d'enteniment per a poder avançar en qüestions de vital interés, com és el cas del parc logístic i de la seua segona fase o de la nova interacció port-ciutat, que viurà un renaixement després de la signatura del conveni entre les parts del passat mes de juliol.

  

El president de Propeller València, Pedro Coca, ha agraït la intervenció i assistència de l'alcalde de Sagunt en la reunió. "**M’en vaig d'este col·loqui amb el convenciment que en l'alcalde de Sagunt tenim un aliat. I eixa és una cosa que hem de tindre molt present perquè a voltes generem etiquetes que ens impedixen comunicar-nos quan, en realitat, anem en la mateixa direcció. Quico, moltes gràcies, et sentim com el nostre aliat i et demane que sentes que el sector logístic és aliat de la ciutat que tu dirigixes**".

  

**Més sòl logístic**

  

Abans de finalitzar la seua intervenció, Quico Fernández ha explicat que ja queden molt poques parcel·les grans disponibles en Parc Sagunt I i que en breu s'escometrà l'ampliació d'esta fase. Així mateix, s'ha mostrat confiat en el pròxim llançament de Parc Sagunt II, “**per al qual serà decisiu l'impuls que done l’APV amb la venda de la seua parcel·la en Parc Sagunt I i la seua inversió anunciada en la segona fase**”.

  

L'alcalde de Sagunt, que ha recordat que en el parc industrial Camí la Mar també disposen de quasi un milió de metres quadrats de sòl logístic, ha conclòs assegurant que des del consistori s'està treballant molt intensament per a acompanyar a les empreses en el seu procés d'implantació i desenvolupament a Sagunt.

![](/media/gx5bcuxb/56_c_propellervalencia_02.jpg)  
_Imatge d'Alba García.  
_

_![](/media/pm3ds0vh/56_c_propellervalencia_01.jpg)  
__Imatge d'Alba García.  
_

*   [](http://www.facebook.com/sharer.php?u=https://aytosagunto.es/va/actualitat/sagunt-ja-es-un-node-logistic-i-economic-de-referencia-en-el-sud-d-europa/ "Facebook")
*   [](http://twitter.com/share?url=https://aytosagunto.es/va/actualitat/sagunt-ja-es-un-node-logistic-i-economic-de-referencia-en-el-sud-d-europa/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-ja-es-un-node-logistic-i-economic-de-referencia-en-el-sud-d-europa/ "Linked In")
*   [](mailto:?body=https://aytosagunto.es/va/actualitat/sagunt-ja-es-un-node-logistic-i-economic-de-referencia-en-el-sud-d-europa/)